Een in hof wat glo man van bank agtervolgArgieffoto: https://pixabay.com ŉ 37-jarige beskuldigde wat na bewering lid van ŉ groep was wat ŉ man van ŉ bank in Nelspruit, Mpumalanga, agtervolg en in ŉ parkeerterrein beroof het, het vandeesweek in die plaaslike landdroshof verskyn. Lucky Ndlovu is Dinsdag by die Kanyamazane-winkelsentrum in hegtenis geneem nadat die polisie ŉ wenk ontvang het. Hy het Donderdag op aanklag van roof in die hof verskyn. Brig. Leonard Hlathi, woordvoerder van die polisie, sê Ndlovu was na bewering lid van ŉ groep verdagtes wat op 7 November ŉ man van die bank af agtervolg het na die parkeerterrein van ŉ restaurant in Nelspruit waar hulle hom van ŉ groot bedrag kontant beroof het. Hulle het daarna in ŉ wit VW Polo op die vlug geslaan. “Die voertuig is opgespoor en beamptes het daarop beslag gelê. Dit is daarna verbind met twee ander sake wat onderskeidelik in Nelspruit en Malelane gebeur het,” sê Hlathi. Nog lede van die roofbende kon egter nog nie opgespoor word nie. Volgens Hlathi is die saak teen Ndlovu tot 18 Januarie uitgestel vir nadere ondersoek. Enigiemand met meer inligting wat tot die opsporing van die res van die verdagtes kan lei, word versoek om lt.kol. Erhard Stroh by 082 464 5721 of Stop Misdaad by 0860 010 111 te bel. Lt.genl. Mondli Zuma, provinsiale kommissaris van die polisie, het intussen ŉ beroep op die publiek gedoen om uiters paraat te wees wanneer hulle geld trek of groot bedrae kontant by hulle het.